CELEX: 62014CN0180
Language: hr
Date: 2014-04-11 00:00:00
Title: Predmet C-180/14: Tužba podnesena 11. travnja 2014. – Europska komisija protiv Helenske Republike

16.6.2014   
            
            
               HR
            
            
               Službeni list Europske unije
            
            
               C 184/19
            
         Tužba podnesena 11. travnja 2014. – Europska komisija protiv Helenske Republike
   (Predmet C-180/14)
   2014/C 184/23
   Jezik postupka: grčki
   
      Stranke
   
   
      Tužitelj: Europska komisija (zastupnici: M. Patakia i M. van Beek)
   
      Tuženik: Helenska Republika
   
      Tužbeni zahtjev
   
   
               —
            
            
               utvrditi da je, time što nije predvidjela i/ili implementirala tjedno radno vrijeme u najdužem trajanju od 48 sati i time što nije osigurala minimalno trajanje dnevnog i tjednog odmora niti zamjensko vrijeme za odmor koje neposredno slijedi radnim satima u odnosu na koje se taj odmor određuje, Helenska Republika povrijedila obveze koje ima na temelju članaka 3., 5. i 6. Direktive 2003/88/EZ (1);
            
         
               —
            
            
               naložiti Helenskoj Republici snošenje troškova.
            
         
      Tužbeni razlozi i glavni argumenti
   
   
               1.
            
            
               Direktiva 2003/88 je utvrdila minimalna zajednička pravila za organizaciju radnog vremena u svrhu zaštite zdravlja i sigurnosti radnika te je odredila najduže trajanje tjednog radnog vremena (članak 6.) i najkraće trajanje dnevnog i tjednog odmora (članci 3., 5. i 6. iste direktive).
            
         
               2.
            
            
               Grčka je navedenu direktivu prenijela u nacionalno pravo, također i u odnosu na liječnike zaposlene u javnim zdravstvenim ustanovama, Dekretom predsjednika republike br. 88/1999. Kada je riječ o liječnicima na osposobljavanju, Grčka je nakon toga navedenu direktivu prenijela Dekretom predsjednika republike br. 76/2005.
            
         
               3.
            
            
               Međutim, Grčka je nakon toga donijela niz zakonodavnih mjera kojima je obustavila primjenu prenesenih pravila u odnosu na liječnike koji primaju plaću i liječnike na osposobljavanju u javnim zdravstvenim ustanovama.
            
         
               4.
            
            
               Osim toga, iz prijava koje su Komisiji podnijele deset različitih udruga grčkih liječnika proizlazi da su ti radnici, ne samo na temelju nacionalnog zakonodavstva, već i u praksi bili obvezni raditi u prosjeku od 60 do 72 sata tjedno (liječnici koji primaju plaću) i od 71 do 93 sata tjedno (liječnici na osposobljavanju). Također su bili prisiljeni raditi neprekidno do 32 sata na svojim radnim mjestima.
            
         
               5.
            
            
               Nakon toga je sklopljen kolektivni ugovor o radu i doneseni su zakoni br. 37542009 i 3868/2010 u kojima su preuzete odredbe navedenog kolektivnog ugovora. Nacionalno pravo i dalje nije definiralo učinkovito ograničenje najdužeg trajanja radnog vremena tijekom kojeg navedeni radnici mogu biti obvezni raditi s obzirom da ono određuje da, uz redovnu službu, „liječnici koji rade u bolnicama nacionalnog zdravstvenog sustava, sveučilišni liječnici i liječnici na specijalizaciji odrađuju dežurstva koja su nužna za neometano funkcioniranje bolnica i domova zdravlja”.
            
         
               6.
            
            
               Osim toga, s obzirom da se te odredbe primjenjuju u praksi, nije osigurano najkraće trajanje dnevnog i tjednog odmora s obzirom da, s jedne strane, sve vrste dežurstava nisu priznate kao radno vrijeme, a, s druge strane, ne postoje odredbe o odgovarajućem zamjenskom vremenu za odmor koje neposredno slijedi dodatnom radnom vremenu u odnosu na koje se taj odmor određuje.
            
         
               7.
            
            
               Gore navedeno zakonodavstvo i praksa značajno odstupaju od minimalnih standarda koje određuje direktiva i predstavljaju povredu članaka 3., 5. i 6. Direktive 2003/88.
            
         
      (1)  Direktiva 2003/88/EZ Europskog parlamenta i Vijeća od 4. studenoga 2003. o određenim vidovima organizacije radnog vremena (SL L 299, str. 9.) (SL, posebno izdanje na hrvatskom jeziku, poglavlje 5., svezak 2., str. 31.).